text: 'মাদক পাচাররোধে ভারত-মিয়ানমারের সঙ্গে চুক্তি হয়েছে'
  'মাদক পাচাররোধে ভারত-মিয়ানমারের সঙ্গে চুক্তি হয়েছে'
  শনিবার, ২৬ জুন ২০২১ জাতীয়
  মাদক পাচাররোধে ভারত-মিয়ানমারের সঙ্গে চুক্তি করা হয়েছে বলে জানিয়েছেন স্বরাষ্ট্রমন্ত্রী আসাদুজ্জামান খান কামাল। তিনি বলেছেন, পার্শ্ববর্তী দেশগুলো থেকে পাচার হয়ে মাদক ঢুকছে। কিছু কুচক্রী মহল দেশে মাদকের বাজার তৈরি ও বিস্তারের পাঁয়তারা করে আসছে।
  আজ শনিবার দুপুরে ‌'মাদকদ্রব্যের অপব্যবহার ও অবৈধ পাচারবিরোধী আন্তর্জাতিক দিবস-২০২১' উপলক্ষে ভার্চুয়ালি এক আলোচনা সভায় এসব কথা বলেন তিনি।
  স্বরাষ্ট্রমন্ত্রী বলেন, মাদকের পাচার একটি বৈশ্বিক সমস্যা। এ সমস্যার কারণে বাংলাদেশ চরম হুমকির মুখে পড়েছে। মাদকের কুচক্রীদের বিরুদ্ধে সমাজের সর্বস্ত্ররের মানুষকে সঙ্গে নিয়ে দুর্বার সামাজিক আন্দোলন গড়ে তুলতে হবে।
  তিনি বলেন, প্রধানমন্ত্রীর নির্দেশে যেমন আমরা জঙ্গি ও সন্ত্রাসবাদের বিরুদ্ধে ঘুরে দাঁড়িয়েছি, জিরো টলারেন্স নীতি অবলম্বন করে সম্পূর্ণ দমন করতে না পারলেও নিয়ন্ত্রণে আনতে সক্ষম হয়েছি। ঠিক তেমনভাবে মাদকের বিরুদ্ধে সমাজের সবাইকে নিয়ে ঘুরে দাঁড়াতে হবে। জিরো টলারেন্স নীতি অবলম্বন করে মাদকের বিরুদ্ধে যুদ্ধ করতে হবে বলে উল্লেখ করেন তিনি।